答諸公遊山作
作者：于石
朝代：宋

paragraphs: 金華山巔一揮手，俯視塵寰仰星斗。
閑雲滿地白鶴飛，積雪暗天蒼兕吼。
北山周回七百里，名著洞天非不久。
世人未識山中樂，問我山中何所有。
舊傳叱石化羊眠，亦有耕田驅鹿走。
大士浴缾今尚在，孝標書堂誰與守。
翩然東訪赤松子，何須辟穀能延壽。
出門一笑天地寬，齪齪徒爲兒女醜。
君不見東坡遊赤壁，東望武昌西夏口。
江山風月兩依然，誰能與客携魚酒。